Հավելենք, որ մեր տեղեկություններով` կառավարության ծրագիրը հիմնականում գրվել է ՔՊ-ականների` մասնավորապես առաջին փոխվարչապետ Արարատ Միրզոյանի կողմից: Իհարկե, ծրագրի շուրջ քննարկումներ եղել են թե՛ ՀՅԴ-ում, թե՛ «Ծառուկյան» դաշինքում, սակայն նրանց մասնակցությունն այնքան էլ մեծ չի եղել: Սակայն մինչ հնարավոր արտահերթ ընտրությունները ՀՀԿ-ն ձեռքերը ծալած չի նստելու: Բանն այն է, որ նույն կառավարության ծրագրում առկա կետերը եւ փոփոխություններն իրականացնելը ժամանակ է պահանջում, եւ այդ ամենն այնքան էլ հեշտ չէ: Ի վերջո, Ընտրական օրենսգիրքը փոփոխելուց հետո պետք է հավանության արժանանա Վենետիկի հանձնաժողովի կողմից, եւ միջազգային պրակտիկայում էլ ընդունված է, որ նման դեպքերում ընտրություններ կարող են անցկացվել նվազագույնը վեց ամիս անց միայն: Իսկ մինչ այդ էլ ՀՀԿ-ն կմնա իր բուն կազմով եւ, թերեւս, պատրաստ հնարավոր արտահերթ ընտրությունների: